"Greu de crezut". Rusia insistă că ISIS nu a putut lansa atacul armat de la Moscova, deşi gruparea a difuzat imagini cu atacatorii arestaţi de ruşi
Ministerul rus de Externe insistă că atacul armat de la sala de concerte de lângă Moscova nu poate fi opera Statului Islamic, deşi gruparea teroristă a revendicat atacul şi a publicat chiar imagini cu atacatorii arestaţi de autorităţile ruse.
Purtătoarea de cuvânt a Ministerului rus de Externe Maria Zaharova a declarat miercuri că este "extrem de greu de crezut" că Statul Islamic (SI) ar fi avut capacitatea de a lansa un atac asupra unei săli de concerte din Moscova vinerea trecută în care au fost ucise cel puţin 140 de persoane, relatează Reuters.
Rusia: Greu de crezut că Statul Islamic ar fi putut lansa atacul asupra sălii de concerte
Într-un briefing cu reporterii, Zaharova în schimb a repetat ceea ce Moscova a susţinut, dar încă nu a oferit dovezi, că Ucraina s-a aflat în spatele atacului asupra sălii de concerte Crocus City Hall, cel mai mortal suferit de Rusia în ultimii 20 de ani.
SI a revendicat responsabilitatea pentru masacru şi oficiali americani spun că au informaţii ce arată că a fost comis de filiala afgană a reţelei, Statul Islamic Khorasan. Ucraina a negat repetat că are vreo legătură cu atacul.
Dar Zaharova a declarat că Occidentul s-a grăbit să atribuie responsabilitatea Statului Islamic, cunoscut şi sub numele de ISIS, ca o modalitate de a îndepărta vina de pe Ucraina şi guvernele occidentale care o susţin.
"Pentru a alunga suspiciunile faţă de Occidentul colectiv, ei aveau nevoie urgent să vină cu ceva, aşa că au recurs la ISIS, au scos un as din mânecă şi, literalmente, la câteva ore după atacul terorist, media anglo-saxone au început să răspândească tocmai aceste versiuni", a spus ea.
Preşedintele Vladimir Putin a declarat că atacul a fost efectuat de militanţi islamişti, dar a sugerat că este în beneficiul Ucrainei şi că Kievul ar fi putut juca un rol, aminteşte Reuters.
El a mai declarat că cineva din partea ucraineană a pregătit o "fereastră" pentru ca bărbaţii înarmaţi să evadeze peste graniţă înainte de a fi capturaţi în vestul Rusiei vineri noapte.
Cu toate acestea, marţi liderul belarus Aleksandr Lukaşenko a declarat că bărbaţii înarmaţi au încercat iniţial să treacă în ţara sa înainte de a se îndrepta spre Ucraina, odată ce şi-au dat seama că punctele de trecere în Belarus au fost sigilate.
Directorul agenţiei de securitate FSB a Rusiei a spus marţi că el crede că Ucraina, împreună cu Statele Unite şi Marea Britanie, au fost implicate în atacul de la Moscova.
Secretarul britanic de externe David Cameron a răspuns pe reţeaua X, spunând că ceea ce "susţine Rusia despre Occident şi Ucraina cu privire la atacul de la Crocus City Hall este o prostie totală".
Printre altele, Zaharova a declarat miercuri că Rusia este recunoscătoare pentru cuvintele de sprijin şi simpatie pe care le-a primit din întreaga lume în urma atacului asupra sălii de concerte de lângă Moscova săptămâna trecută, în care cel puţin 139 de persoane au fost ucise, adaugă Reuters